དབྱངས་ཀྱི་ང་རོ་ལྔ་ལས།ཨ་ནི་དྲང་བ་སྟེ།སྒྲ་མཉམ་པར་བྱས་ནས་འདོན་པ་དང་།གུག་གུ་ནི་བཀུག་པ་སྟེ།སྒྲ་སྤྱི་བོའི་ཆ་ནས་གུག་པར་བྱས་ནས་འདོན་པ་དང་།ཞབས་ཀྱུ་ནི་སྨད་པ་སྟེ།སྒྲ་འཕང་མར་ལ་ཕབ་ནས་འདོན་པ་དང་།འགྲེང་བུ་ནི་སྒྲེང་བ་སྟེ།སྒྲ་གྱེན་ལ་བཀྱགས་ནས་འདོན་པ་དང་།ན་རོ་ནི་བསྟོད་པ་སྟེ།སྒྲ་འཕང་མཐོན་པོར་བྱས་ནས་འདོན་པ་བཅས་ཀྱི་ཁྱད་པར་ལེགས་པར་མ་ཕྱེད་པའི་རྐྱེན་གྱིས་ནོར་བ་ཡིན།བཀལ་བའི་ད་ལྟ་བ་ལ་ཁལ་འགེལ་བ་དང་།ཁལ་འགལ་བ་འབྲི་ཚུལ་གཉིས་བྱུང་བ་ལས།འགལ་ནི་འགྲེང་བུའི་སྒྲའི་ཟུར་ཆག་པའི་སྐྱོན་ཡིན།དེ་བཞིན།ཁ་ཟས་ལ་ཞལ་ཚུས་དང་ཞལ་འཚུས་དང་ཞལ་ཚོས།ཁྲལ་གྱི་གཡོག་ཏུ་བཀོལ་བ་ལ་ཁྲལ་འཁོལ་བ་དང་ཁྲལ་འཁུལ་བ།དེ་རིང་ཡན་གྱི་ཉིན་བཞི་བ་ལ་གཞེས་ཉིན་དང་གཞིས་ཉིན།ཤ་རིད་པ་ལ་རྗུད་པ་དང་།རྗིད་པ།ངེས་པར་བརྟན་པ་ལ་རག་ལས་པ་དང་རག་ལུས་པ།རྒྱུན་དུ་སྔོ་བའི་ཤིང་ཚིགས་མ་ཅན་ལ་སྨྱུག་མ་དང་སྨྱིག་མ།གྱོལ་བོ་ལ་འཇོན་ཐེང་མ་དང་འཇོན་ཐིང་མ་ལྟ་བུ་སོགས་ཀྱི་ཕྱི་མ་ནོར་རོ།།